《五月二十七日游诸洞》
宋代·刘克庄

来南百虑拙，所得惟幽寻。
矧余玉雪友，共此丘壑心。
江亭俯虚旷，穴室穷邃深。
是时薄雨收，白霭笼青岑。
弃筇追野步，却扇开风襟。
炎方岂必好，差远鼙鼓音。
且愿海道清，莫问神州沉。
徘徊惜景短，留滞畏老侵。
昨游感莺哢，今至闻蝉吟。
常恐官事絷，佳日妨登临。
譬如逃学儿，汲汲贪寸阴。
何因释胶扰，把臂偕入林。

作者简介：刘克庄(1187～1269) 南宋诗人、词人、诗论家。字潜夫，号后村。福建莆田人。宋末文坛领袖，辛派词人的重要代表，词风豪迈慷慨。在江湖诗人中年寿最长，官位最高，成就也最大。晚年致力于辞赋创作，提出了许多革新理论。